DA Den Europæiske Unions Tidende C 123/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 123/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»OLIVES NOIRES DE NYONS«

EF-nr.: FR-PDO-0317-01200-20.2.2014

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☒

—

☒

—

☒

—

☐

—

☒

—

☒

—

☒

2. Type ændring(er)

—

☒

—

☐

—

☐

—

☐

3. Ændring(er)

Beskrivelse af produktet

På baggrund af de kontroller, der er foretaget efter denne betegnelses godkendelse, er den organoleptiske beskrivelse blevet suppleret med deskriptorer, der giver en bedre identifikation af produktet: »De har en kerne, som er stor til meget stor, æggeformet, bredest forneden og med en tydelig spids i enderne. Deres kød er fint, olieholdigt, velduftende og løsnes let fra kernen. De har en frugtagtig aroma af moden oliven, chokolade, vanilje, underskov og/eller røde bær (denne aroma udvikler sig forskelligt alt efter tilberedningsmåden).«

Olivenkernernes størrelse betegnes nu som »stor til meget stor« (i stedet for »temmelig stor«) som følge af et bedre kendskab til olivensorterne og deres karakteristika.

Desuden er følgende ændringer foretaget for at beskrive produktets egenskaber:

— Der er medtaget størrelsesklasser, som er specifikke for betegnelsen: »præsenteres i partier med ensartet størrelse, dvs. som indeholder højst to af de følgende størrelsesklasser: anden klasse eller 2 (en diameter på 14-16 mm), første klasse eller 1 (en diameter på 16-18 mm) og ekstra store (en diameter på 18 mm og derover)«. Størrelsesinddeling af oliven efter diameter giver et mere præcist resultat end en definition af størrelsen efter antal frugter pr. hektogram, sådan som det normalt er tilfældet med oliven. Desuden har de størrelsesklasser, som er defineret her, været anvendt i Nyons i mange år. De er almindelig brugt og kendt af de lokale forbrugere.

— Det er blevet tilføjet, at olivenfrugterne kan præsenteres med eller uden stilk, hvilket er en anerkendt lokal praksis.

Hvad olivenfrugternes farve angår, er det blevet præciseret, at deres farve kan gå fra »munkekuttefarvet« (mere eller mindre mørkebrun) til sort. Den måde, som olivenfrugterne tilberedes eller præsenteres på, har nemlig indflydelse på deres farvenuancer, og dette er ikke en fejl eller et udtryk for et problem med tilberedningen eller modenheden.

Der gøres opmærksom på de tre typer tilberedning, som er tilladt i henhold til det oprindelige dekret om godkendelse af den kontrollerede oprindelsesbetegnelse, og som traditionelt anvendes i forbindelse med den beskyttede oprindelsesbetegnelse »Olives noires de Nyons«. Det er nemlig de eneste tre typer tilberedning, som forbrugerne vil kunne møde på markedet, og de har indflydelse på olivenfrugternes udseende: oliven i naturlig tilstand, oliven i lage og oliven i fint salt.

Geografisk område

I denne del er fremgangsmåderne til identifikation af parcellerne blevet præciseret i overensstemmelse med de nye nationale procedurer.

Følgende bestemmelse er ophævet: Som undtagelse herfra har konservesfabrikken Marquion frères, der er beliggende i Le Thor kommune i departementet Vaucluse, tilladelse til at fremstille »Olives noires de Nyons« med oprindelsesbetegnelsen. Den pågældende virksomhed ophørte nemlig med sine aktiviteter i 1999 og ville under alle omstændigheder kun kunne have fortsat med at bruge denne betegnelse indtil højst 5 år efter registreringen af den beskyttede oprindelsesbetegnelse, dvs. den 21. juni 2001.

Bevis for oprindelse

I lyset af udviklingen i den nationale lovgivning er afsnittet »Bevis for varens oprindelse i det geografiske område« blevet konsolideret og omfatter navnlig forpligtelser med hensyn til indberetning og til føring af registre over produktets sporbarhed og overvågning af produktionsvilkårene.

I denne sammenhæng foreskrives navnlig kontrolorganets certificering af de erhvervsdrivende, for så vidt angår deres evne til at leve op til kravene i varespecifikationen for det mærke, som de anmoder om at anvende.

Der er desuden tilføjet flere bestemmelser til dette afsnit om registre og indberetningsdokumenter, som skal sikre sporbarheden og kontrollen af, at produkterne overholder kravene i varespecifikationen.

Produktionsmetode

Produktion af oliven

For at lette kontrollen af produktionen er der indført en bestemmelse om, at oliventræerne først må anvendes til produktion af oliven med den beskyttede oprindelsesbetegnelse, når de er fem år gamle. Træerne indgår således i produktionen, når de er fem år gamle, olivenplantagerne kontrolleres, og deres produktion tages i betragtning i beregningen af det maksimalt tilladte udbytte.

Bestøvende sorter må normalt højst udgøre 5 % af en olivenlund, men af hensyn til meget små olivenlunde (med færre end 20 træer), hvor denne procentdel er svær at efterkomme, ændres dette til, at det er tilladt at have et træ af en sort, der kan bestøve de andre træer. Det præciseres, at oprindelsesbetegnelsen ikke kan anvendes på høsten fra disse oliventræer.

Der er medtaget bestemmelser om beskæring og pleje af olivenplantagerne for at sikre, at Nyons-plantagerne vedligeholdes på rette vis. Med disse bestemmelser undgås det, at der er olivenplantager, som ikke vedligeholdes (forpligtelse til årlig vedligeholdelse, kontrol af plantedækket og obligatorisk beskæring som minimum hvert andet år), og mindsker risikoen for sundhedsfarer (fjernelse af afskårne trædele).

På grundlag af bestemmelserne i det oprindelige dekret af 10. januar 1994 om godkendelse af den kontrollerede oprindelsesbetegnelse er der indført bestemmelser om plantetæthed (mindst 24 m2 pr. træ med en minimumsafstand mellem træerne på 4 meter) og et forbud mod flerårige mellemafgrøder af hensyn til kvaliteten og de traditionelle dyrkningsmetoder.

Vanding: Vanding af oliventræerne giver en mere regelmæssig høst og forringer ikke olivenfrugternes kvalitet. Sen vanding bør undgås, for at frugterne kan modnes under de bedst mulige forhold. Tidspunktet for, hvornår det er tilladt at vande oliventræerne, er afhængigt af, hvilken vandingsteknik der anvendes (indtil den 31. august for sprinklervanding og indtil den 30. september for drypvanding og microjetvanding).

Udbytte: I det oprindelige dekret af 10. januar 1994 om godkendelse af den kontrollerede oprindelsesbetegnelse blev der fastsat en grænse for olivenplantagernes udbytte på 6 ton/ha med mulighed for at øge denne til 8 ton/ha i særligt gunstige år. Siden oprindelsesbetegnelsen blev godkendt, har olivendyrkerne dog kunnet konstatere en stigning i udbyttet. Dette fænomen skyldes, at olivenplantagerne vedligeholdes mere regelmæssigt, og at den tekniske opfølgning er blevet bedre, efterhånden som oprindelsesbetegnelsen har opnået succes. Mange olivenplantager er blevet reetableret. Derudover har der ikke været betydelig frost siden 1985, hvilket har medført, at træerne er vokset og giver et større udbytte. Bedrifternes gennemsnitlige maksimale udbytte er således steget og nu fastsat til 10 ton oliven pr. hektar, hvilket i højere grad afspejler det lokale landbrugspotentiale. Ved udregningen af dette udbytte tages der højde for hele produktionen af oliven uanset deres anvendelsesformål.

Plukning/høsttidspunkt: I det oprindelige dekret af 10. januar 1994 om godkendelse af den kontrollerede oprindelsesbetegnelse var det fastlagt, at der hvert år skulle fastsættes en dato for, hvornår høsten kunne påbegyndes. Det præciseres, at denne dato fastsættes af de kompetente myndigheder, efter at producentsammenslutningen har foretaget en modenhedsundersøgelse og konstateret, at det overordnede modenhedsniveau er tilstrækkeligt til, at høsten kan gå i gang.

Modenhed: Olivenfrugternes modenhedsniveau ved høsten er blevet præciseret: mindst 70 % for sorte oliven eller oliven, der er ved at skifte farve, og mindst 50 % for sorte oliven og 40 % for oliven med rynket overflade med henblik på at gøre definitionen mere detaljeret end det oprindelige begreb »høstes i moden tilstand«.

Hvad plukningsmåderne angår, er olivenfrugternes høstmetoder blevet præciseret for at tage højde for den tekniske udvikling. Ud over den rent manuelle plukning fra træet er det nu også tilladt at anvende redskaber, der får grenene eller træet til at vibrere. Det er dog forbudt at anvende rystemaskiner eller vibrationsmaskiner. Det er forbudt at anvende kemikalier, som får olivenfrugterne til at falde af træet. Oliven, som er faldet ned på jorden, må ikke anvendes, da de medfører en forringelse af slutproduktet med hensyn til udseende og smag. Desuden præciseres det i bestemmelserne, hvilke metoder der skal anvendes for at bevare olivenkvaliteten, hvis der høstes med net.

Oplagring: For at bevare de høstede olivens karakteristika indtil konserveringen har olivendyrkerne ønsket at præcisere, at olivenfrugterne skal transporteres i kasser med et indhold på højst 20 kg.

Konservering af olivenfrugterne

Med hensyn til den tid, der går mellem olivenfrugternes høst og forarbejdning, var der i det oprindelige dekret af 10. januar 1994 om godkendelse af den kontrollerede oprindelsesbetegnelse fastlagt frister for perioden mellem høst og levering og perioden mellem høst og forarbejdning. Formålet med ændringen er at sætte leveringsfristen ned til højst tre dage, mens forarbejdningsfristen fastsættes til højst fire dage. Denne fordeling af fristerne muliggør en bedre tilrettelæggelse af høst- og forarbejdningssæsonen. Fristen på højst seks dage mellem høst og forarbejdning, som er fastlagt i dekretet af 1994, forbliver uændret.

Det er fastlagt, at andelen af ormstukne, frostskadede og/eller haglskadede oliven højst må udgøre 10 % af partierne, når de ankommer til virksomheden, idet der foretages en sortering (før eller efter tilberedningen) for at reducere denne andel til højst 2 % i de færdige partier.

De tre tilladte konserveringsmetoder er blevet præciseret: oliven i naturlig tilstand, oliven i lage og oliven i salt. Det er specificeret, at der ikke må anvendes kemikalier eller konserveringsmidler. Koncentrationen af den lage, der skal anvendes, er navnlig blevet defineret: en natriumchloridkoncentration på 10 % ± 2 %.

Den traditionelle praksis, som består i at bruge laurbærblade ved fremstillingen af lage eller tørsalt (disse blade fjernes, når olivenfrugterne bringes i handelen), er blevet formaliseret. Der blev oprindeligt taget højde for denne praksis i afgørelsen af 1968, som fastlagde den juridiske oprindelsesbetegnelse »Olives noires de Nyons«.

For at kunne markedsføre partier af høj kvalitet er det blevet præciseret, at de:

— skal indeholde mindst 60 % oliven med rynket overflade med »munkekuttefarve« til sort farve

— ikke må indeholde over 10 % oliven med fejl på skindet eller kødet (heraf højst 2 % ormstukne, frostskadede eller haglskadede oliven).

Mærkning

Betegnelsens særlige mærkning er blevet tilpasset til bestemmelserne i forordning (EU) nr. 1151/2012, og Den Europæiske Unions BOB-symbol anvendes. Desuden er angivelsen »appellation d'origine protégée« (beskyttet oprindelsesbetegnelse) nu en obligatorisk del af mærkningen af produkter med beskyttet oprindelsesbetegnelse.

Krav i nationale bestemmelser

I lyset af udviklingen i den nationale lovgivning består afsnittet »Krav i nationale bestemmelser« nu af en tabel med de vigtigste punkter, der skal kontrolleres, deres referenceværdier og vurderingsmetoden.

Andet: Opdatering af afsnittet »Henvisninger til kontrolorganer«

De kompetente myndigheders kontaktoplysninger er blevet opdateret, bl.a. for at afspejle ændringerne i kontrolforanstaltningerne.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»OLIVES NOIRES DE NYONS«

EF-nr.: FR-PDO-0317-01200-20.2.2014

BGB ( ) BOB ( X )

1. Betegnelse

»Olives noires de Nyons«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

»Olives noires de Nyons« er oliven, som høstes modne, og som har en karakteristisk farve, der går fra »munkekuttefarve« (dvs. mere eller mindre mørkebrun) til sort. De er let rynkede. Olivenfrugterne er mellemstore til store og er brede forneden med en fordybning, hvor stilken sidder, og en afrundet top.

De har en kerne, som er stor til meget stor, æggeformet, bredest forneden og med en tydelig spids i enderne. Deres kød er fint, olieholdigt, velduftende og løsnes let fra kernen. De har en frugtagtig aroma af moden oliven, chokolade, vanilje, underskov og/eller røde bær (denne aroma udvikler sig forskelligt alt efter tilberedningsmåden).

Olivenfrugternes minimumsstørrelse er 14 millimeter.

Olivenfrugterne tilberedes efter en af følgende metoder:

— oliven i naturlig tilstand: olivenfrugterne konserveres uden nogen andre tilsætningsstoffer end evt. natriumchlorid i en hermetisk lukket beholder

— oliven i lage: olivenfrugterne konserveres i lage i en periode på mindst tre måneder

— oliven i fint salt: der prikkes små huller i de nyhøstede olivenfrugter, hvorefter de overdrysses med havsalt.

De kan være med eller uden stilk.

3.3. Råvarer (kun for forarbejdede produkter)

Der anvendes kun modne olivenfrugter af sorten Tanche.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle aktiviteter, der finder sted efter produktionen af råvarerne og frem til forarbejdningen af olivenfrugterne, skal foregå i det afgrænsede geografiske område.

3.6. Særlige regler vedrørende udskæring, rivning eller emballering osv.

»Olives noires de Nyons« størrelsesinddeles efter diameter: »Anden« størrelsesklasse eller størrelsesklasse »2« svarer til oliven med en diameter på 14-16 mm, »første« størrelsesklasse eller størrelsesklasse »1« svarer til oliven med en diameter på 16-18 mm, og størrelsesklasse »ekstra store« svarer til oliven med en diameter på 18 mm og derover.

Der må være højst 5 % oliven med en størrelse på mellem 13 og 14 millimeter i partier, der indeholder oliven i klasse 2.

Det er muligt at markedsføre partier, som indeholder to på hinanden følgende størrelsesklasser.

3.7. Specifikke mærkningsregler

Foruden de obligatoriske oplysninger, som er fastsat i bestemmelserne om mærkning af oliven, skal mærkningen af »Olives noires de Nyons« indeholde følgende oplysninger:

— betegnelsen »Olives noires de Nyons« og angivelsen »appellation d'origine protégée« (beskyttet oprindelsesbetegnelse) eller »A.O.P.« (BOB). Disse angivelser skal samles inden for samme synsfelt og på samme etiket

— EU's BOB-symbol.

Angivelserne anføres med tydelige og letlæselige bogstaver, der ikke kan slettes, og som er tilstrækkeligt store til, at de fremtræder klart på den baggrund, hvorpå de er trykt, og tilstrækkeligt store til, at man tydeligt kan skelne dem fra alle øvrige påskrifter og tegninger.

4. Præcis afgrænsning af det geografiske område

Det geografiske område ligger:

— nord for Mont Ventoux i et område, der kaldes »de tørre Foralper«

— syd for de bjerge, der løber langs Alperne og rejser sig 1 000-1 300 meter over havet, og som beskytter mod den kraftige vind mistralen

— øst for Rhônedalen.

Området består af følgende 53 kommuner i departementerne Drôme og Vaucluse:

— Departementet Drôme: Hele kantonen Nyons med undtagelse af kommunerne Chaudebonne, Sainte-Jalle og Valouse. Kommunerne Beauvoisin, Bénivay-Ollon, Buis-les-Baronnies, Eygaliers, Mérindol-les-Oliviers, Mollans-sur-Ouvèze, Montréal-les-Sources, Le Pègue, La Penne-sur-l'Ouvèze, Pierrelongue, Plaisians, Propiac, La Roche-sur-le-Buis, Rousset-les-Vignes, Sahune, Saint-May, Saint-Pantaléon-les-Vignes, Tulette, Vercoiran og Villeperdrix.

— Departementet Vaucluse: Hele kantonen Vaison la Romaine. Kommunerne Brantes, Entrechaux, Malaucène (sektion AI), Valréas og Visan.

5. Tilknytning til det geografiske område

5.1. Det geografiske områdes egenart

Naturbestemte faktorer

Olivenplantagerne i Nyons og Baronnies, hvor »Olives noires de Nyons« produceres, er de nordligste i Frankrig med deres placering på 44° nordlig bredde. Nord for denne breddegrad modner olivenfrugterne ikke ordentligt på grund af efterårs- og vintertemperaturerne.

Ved denne geografiske placering, der udgør grænsen for middelhavsafgrøder, risikerer olivenplantagerne at blive udsat for frost. Beliggenheden i en naturlig dal beskytter dog træerne mod kraftige vinde (mistralen) og mod kulde. Nyons kaldes desuden »lille Nice« på grund af antallet af solskinstimer (2 500 timer om året), luftkvaliteten (tør og ren) og de milde temperaturer.

Bjerget Mont Ventoux, også kaldet »Provences kæmpe«, ligger mellem havet og produktionsområdet og begrænser den kraftige regn, der kommer sydfra, og har givet området navnet »de tørre Foralper«. En kæde af små bjerge, der rejser sig 1 000-1 300 meter over havets overflade, beskytter desuden mod den kraftige vind mistralen og får den til at stilne af.

Klimaet er et middelhavsklima med ringe nedbør (gennemsnitligt 773 mm om året mellem 1961 og 1990), der fortrinsvis falder om efteråret, hvor en tredjedel af den samlede nedbør falder i form af tordenskyl. Somrene er tørre og varme, og om vinteren er temperaturerne forholdsvis lave med en overvejende nordlig vind. Den gennemsnitlige minimumstemperatur er 6,4 °C, og det bliver gradvist koldere i løbet af vinteren.

Menneskelige faktorer

Olivenproduktionen i Nyons går langt tilbage i tiden. Fønikerne og derefter grækerne lærte befolkningen langs floden Eygues at dyrke ikke blot vin, men også oliven.

I århundredernes løb har der været talrige henvisninger til handelen med olivenolie og oliven, og produktionen heraf spiller en vigtig rolle for landskabet og regionens økonomi.

De udfordringer, som olivenproduktionen stod over for i det 20. århundrede (navnlig frosten i 1956), fik producenterne til at organisere sig for at beskytte deres værdier, bl.a. i form af broderskabet »confrérie des chevaliers de l'olivier«, der blev dannet i 1964, og ved at afholde traditionelle festivaler (Olivades, Alicoque og Fête de l'Olive piquée, osv.).

Deres bestræbelser og vedholdenhed resulterede i oprindelsesbetegnelsens anerkendelse ved en afgørelse fra domstolen i Valence den 24. april 1968 og senere i anerkendelsen af en kontrolleret oprindelsesbetegnelse ved dekret af 10. januar 1994.

De lokale producenter anvender knowhow, der er tilpasset til områdets naturforhold. Det gælder navnlig deres valg af den lokale sort Tanche, som er særligt velegnet til området.

Sorten Tanche har to anvendelsesformål, da den anvendes både som spiseoliven og til udvinding af olivenolie. Producenterne tager traditionelt de største oliven fra til spiseoliven.

Olivenfrugterne høstes, når de er helt modne. Herefter forarbejdes de uden andre konserveringsmidler eller tilsætningsstoffer end salt på en af de traditionelle måder: oliven i naturlig tilstand, oliven i lage og oliven i fint salt.

Tilberedningen i lage sker ved, at frugterne nedsænkes i en saltlage på op til 10 % i over 3 måneder, hvorved saltet gennem osmose trænger ind i olivenfrugterne, og bitterheden forsvinder ud i saltvandet.

Også tilberedningen af oliven i salt finder sted i forbindelse med høsten. Der prikkes små huller i kødet på de nyhøstede oliven, og de overdrysses med fint salt. Saltet trænger ind i olivenfrugterne gennem hullerne. Olivenfrugterne »græder«, dvs. de mister den væske og bitterhed, de har i cellerne. Efter et par dage er olivenfrugterne fuldstændigt spiselige.

Tilberedningen af oliven i naturlig tilstand sker ved at fylde olivenfrugterne i en hermetisk lukket beholder uden nogen andre tilsætningsstoffer end evt. natriumchlorid. Der sker så en langsom og let naturlig afbitring.

I overensstemmelse med de lokale traditioner kan der i forbindelse med de to første metoder tilsættes laurbærblade til olivenfrugterne ved deres tilberedning, men de fjernes igen inden salget.

5.2. Produktets egenart

»Olives noires de Nyons« fremstilles udelukkende af sorten Tanche, som er en lokal og gammel sort, der er tilpasset til de lokale forhold.

De fremstilles uden tilsætningsstoffer og af oliven, der høstes modne. De er kendetegnet ved en brun farve, »munkekuttefarve«, der kan gå over i sort, og af deres rynkede overflade (ved mindst 60 % af olivenfrugterne).

Deres kød er fint, olieholdigt, velduftende og løsnes let fra kernen. Alt efter tilberedningsmåden har de en frugtagtig aroma af moden oliven, chokolade, vanilje, underskov og/eller røde bær.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Producenterne i Nyons og Baronnies har i mange år tilpasset olivendyrkningen til klimaforholdene ved at indføre en sort, der er relativt modstandsdygtig over for frost, og ved at udvælge de mest modstandsdygtige individer fra denne forædlede sort. Valget faldt på sorten Tanche, der betragtes som endemisk for dalene i Nyons og Baronnies.

Miljøforholdene er perfekt tilpasset til vækstkravene hos sorten Tanche, som er den eneste sort, der anvendes i området bortset fra nogle bestøvende sorter. Sorten har nemlig brug for vinterkulden for at begrænse vekselbæring (uregelmæssig produktion) og er følsom over for blæst.

Beviset for sortens langvarige eksistens og tilpasningsevne til jordbunden er de meget gamle træer (nogle af træerne er omkring 1 000 år gamle). Desuden findes denne sort kun i begrænset omfang uden for det geografiske område på grund af dens specifikke vækstkrav.

Denne olivensort kan høstes moden i det geografiske område takket være de særlige klimaforhold (den tørre luft, antallet af solskinstimer, begrænset blæst og det gradvise temperaturfald).

På dette modenhedsstadium tørrer olivenfrugterne delvist ind på grund af den første kulde, hvilket giver skindet det let rynkede udseende og et relativt højt olieindhold. Hertil kommer, at olivenfrugternes naturlige bitterhed reduceres væsentligt, og derfor kan den fjernes med de naturlige og gamle metoder uden at bruge kemikalier eller andre konserveringsmidler end natriumchlorid (køkkensalt). I Nyons omfatter disse metoder tre traditionelle tilberedningsmåder, som giver »Olives noires de Nyons« deres organoleptiske karakteristika.

De særlige naturforhold giver således sammen med brugen af en lokal sort og producenternes knowhow de sorte oliven fra Nyons deres særpræg og originalitet.

Disse spiseoliven, som var de første, der opnåede en kontrolleret oprindelsesbetegnelse i Frankrig, anvendes til gastronomi og til den fineste madlavning. De nævnes som en del af den kulinariske kulturarv i fortegnelsen over Frankrigs kulinariske kulturarv, der blev udgivet af Conseil National des Arts Culinaires for regionen Rhône-Alpes i 1995.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

https://www.inao.gouv.fr/fichier/CDCOlivesNoiresDeNyons2014.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.